Priča o izložbi National Geographic – Hrvatska iz zraka jedna je od uspješnijih fotografskih priča u Hrvatskoj. Radi se o gigantskom fotografskom projektu na kojem se radilo punih sedam godina. A kad je, prije točno dvije godine, izložba premijerno postavljena u HDLU-u, posjećenost je bila suluda.

Otada do danas ova izložba na solarni pogon postavljena je na trgove i rive 19 hrvatskih gradova, a predstavljala je Hrvatsku i u centru Milana za vrijeme najvećeg svjetskog sajma, EXPO 2015. Zahvaljujući svemu tome tu je izložbu dosad posjetilo rekordnih 1.200.000 ljudi čime je postala najposjećenijom hrvatskom izložbom fotografija.

Izložba je u Zagrebu postavljena na zahtjev građana

„Na zahtjev mnogih građanki i građana koji nisu vidjeli fotografije u HDLU, odlučili smo ponoviti izložbu u Zagrebu, ali ovaj puta na otvorenom, u samom centru grada, kako bi bila dostupna još većem broju građana i posjetitelja“, kaže Davor Rostuhar, autor izložbe.

„Zahvaljujući Turističkoj zajednici grada Zagreba, građani i gosti grada imaju priliku besplatno vidjeti fotografije u periodu 8. do 28. lipnja u jednom od najljepših zagrebačkih parkova – Zrinjevcu”, dodaje Rostuhar.

Nakon Zagreba izložba kreće na put po Hrvatskoj

“Kako bismo posjetiteljima izložbe ponudili dodatnu novost, obogatili smo izložbu novim, nikad viđenim fotografijama Grada Zagreba iz zraka“, zaključuje autor izložbe.

Izložba National Geographic – Hrvatska iz zraka nastavit će, nakon Zagreba, svoj put po Hrvatskoj pa ćete je tako moći pogledati u Poreču (01.-12. srpnja), Lošinju (15-27. srpnja), Zadru (30.srpnja – 16.kolovoza), Korčuli (18-26. kolovoza) te u Samoboru (05.-17. listopada).

Izložba ostaje otvorena do kraja lipnja

Osim toga, uz ovu izložbu možete pogledati multimedijalnu projekciju fotografija te nabaviti fotografije, kalendare i razglednice kao i raskošne ali povoljne monografije Hrvatska iz zraka. Prihod od kupovine ulaže se u razvijanje projekta Hrvatska iz zraka i drugih, novih projekata Kluba za ekspedicionizam i kulturu.

Od ove godine, a na upite brojnih građana, u prodaji su i plakati sa 40 najpopularnijih motiva Zagreba i Hrvatske iz zraka po povoljnim, promotivnim cijenama. Izložba je otvorena svaki dan do 28. lipnja, od 9 do 24 h.

Kralj Tomislav

Radnici na katedrali

Medvedgrad u jesen

Zagrebački parkovi

Medvednica

Dolac

Maksimir

Šalata

Zrinjevac

Advent

Petlja